Mak 6
An Pwòfèt Ki Pa Jwenn Wèspé
(Mafyou 13:53-58; Louk 4:16-30)
1Jézi kité koté i té yé-a èk i viwé adan vil-la koté i té lévé-a. Sé disip li-a té la épi'y. 2Asou jou sabaf-la i antwé an légliz-la, èk la i koumansé enstwi sé moun-an ki té la-a. An chay sé moun-an ki té tann li-a té sipwi. Sé moun-an di, "Koté nonm sala jwenn bagay sala? Koté i jwenn kalité lasajès sala? I sa jis fè miwak! 3I pa chapantyé-a, on? Gason Mari-a? Fwè Jémz, Jozèf, Jida, épi Simon? Pa sé sésé'y-la ki la épi nou-an?" Épi sé moun-an pa té kontan'y pou sa i di-a.
4Jézi di yo kon sa, "Moun ka wèspèkté on pwòfèt toupatou, mé an vil li menm anpami fanmi'y épi an kay li yo pa ka wèspèkté'y." 5La i pa té sa fè djè miwak anpami yo, mé i pasé lanmen'y asou déotwa ki té malad épi i djéwi yo. 6Èk Jézi té sipwi pou wè mannyè sé moun sala pa ni lafwa.
Jézi Voyé Sé Douz Disip-la
(Mafyou 10:5-15; Louk 9:1-6)
La Jézi alé oliwon-an, vilaj pa vilaj, èk i té ka enstwi sé moun-an. 7Épi i vini èk i kwiyé sé douz disip-la sèlman èk i voyé yo alé pa dé épi i ba yo pouvwa anlè vyé lèspwi.
8Épi i konmandé yo kon sa, "Pa pwan anyen pou lawout-la mé an baton pou maché sèlman — pyès pen, pyès sak, pyès lajan an pòch ou. 9Mété sapat mé pa mété yon lòt chimiz. 10Lè ou antwé adan an kay, wèsté andidan kay sala jis tan ou kité vil sala. 11Épi lè ou antwé andidan pyès plas èk sé moun-an an plas-la pa wisivwè'w ében yo pa kouté'w, lè ou kité plas sala soukwé lapousyè-a ki anba pyé'w kon an sin pou moutwé yo ja widjèkté Bondyé."
12Épi yo alé èk pwéché ka di moun yo sipozé wépanti. 13Yo tiwé an chay vyé lèspwi an sé moun-an, épi an chay ki té malad yo vidé lwil doliv asou tèt yo èk djéwi yo.
Lanmò Jan Batis
(Mafyou 14:1-12; Louk 9:7-9)
14Wa Hèròd tann tout sé twavay-la Jézi té ka fè-a, paski non Jézi té ja simen toupatou. Adan moun té ka di sé Jan Batis ki té wésisité hòd lanmò épi sa sé wézon-an i sa fè tout sé miwak sala. 15Lézòt moun di i sé Ilaydja. I ni moun ki di i sé an pwòfèt menm kon sé pwòfèt lontan-an. 16Mé lè Hèròd tann sa, i di, "Sa sé menm Jan Batis-la mwen té konmandé yo pou koupé kou'y-la. I sanm i ka viv ankò." 17Paski Hèròd menm té ja konmandé pou yo awété Jan épi mété'y an pwizon. Hèròd fè sa pou lapéti madanm li, Hèrodiyas.
Hèrodiyas sété madanm Filip, fwè Hèròd, mé magwé sa Hèròd té mayé épi'y. 18Jan Batis té toujou ka di Hèròd, i kont lwa Bondyé pou i mayé épi madanm fwè'y. 19Pou lapéti sa, Hèrodiyas té byen faché kont Jan épi i té vlé wè yo tjwé Jan, mé i pa té ni pouvwa-a pou fè Hèròd fè sa. 20Paski Hèròd menm té ka wèspèkté Jan an chay, épi i té ka pwotèkté Jan hòd Hèrodiyas, paski i sav i té ka maché dwèt épi lavi'y té nèt. Tout fwa Hèròd té ka tann Jan Batis, sa Jan té ka di-a té ka twoublé'y an chay, mé magwé sa, i té ka kontan tann li.
21Mé lè-a Hèrodiyas té ka èspéyé-a wivé. I té asou jou-a Wa Hèròd sélébwé jou nésans li, lè i bay an fèsten bay tout sé gwo ofisyé gouvèdman-an, sé chèf sòlda-a, épi tout jan ki té wich ki té ka wèsté an Galili. 22Fi Hèrodiyas antwé koté Wa Hèròd té tjenn fèsten-an épi i dansé. Mannyè i dansé-a plè Wa Hèròd épi sé jan-an ki té an fèsten-an an chay. Kon sa Wa Hèròd di fi-a, "Mandé mwen népòt bagay ou vlé épi mwen kay ba ou'y." 23Lè i fè pwonmèt sala i fè sèman épi i di, "Anyen ou mandé mwen, mwen kay ba ou'y, i pé an dimi an tè-a ki anba kondwit mwen-an."
24Kon sa fi-a sòti an lasal-la koté fèsten-an té yé-a épi i alé mandé manman'y Hèrodiyas, "Ki sa ou vlé mwen mandé pou?" Épi Hèrodiyas di, "Mandé pou tèt Jan Batis."
25La menm fi-a vini vitman épi i di Wa Hèròd, "Mwen vlé ou ban mwen apwézan sala asou an twé, tèt Jan Batis."
26Bagay sala fi-a mandé-a fè Wa Hèròd byen lapenn, mé pou lapéti pwonmèt-la i té fè-a épi sé moun-an i té envité-a, i pa té sa wifizé fi-a. 27Kon sa Wa Hèròd voyé yon sòlda ki té ka gad-la épi i konmandé'y pou mennen tèt Jan Batis. Gad-la alé an pwizon-an épi i koupé kou Jan, 28épi i mennen'y asou an twé épi i pwézanté'y bay fi-a épi fi-a bay manman'y Hèrodiyas li. 29Épi lè sé disip Jan Batis-la tann sa, yo alé épi yo pwan kò-a épi yo téwé'y.
Jézi Bay Senk Mil Nonm Manjé
(Mafyou 14:13-21; Louk 9:10-17; Jan 6:1-14)
30Lè sé disip-la witounen yo wakonté Jézi tout sa yo té fè épi sa yo té enstwi sé moun-an. 31Mé i té ni tèlman moun ka antwé sòti ka vin wè sé disip-la èk Jézi, yo pa té ni yon ti chans pou yo sa manjé. Jézi di yo kon sa, "Annou pwan an ti tan pa kò nou koté nou sa pozé épi manjé." 32Kon sa yo kité la adan an kannòt épi yo alé on plas koté yo té kay yé pa kò yo.
33Patan yo pati-a an chay sé moun-an apèsivwè yo épi yo mété kouwi an tout sé vil-la épi yo alé asanblé asou lans-lan. 34Lè Jézi wivé asou lans-lan i wè pil moun sala ki ja sanblé la-a. Yo fè'y lapenn paski i gadé yo kon mouton ki pa té ni bèwjé. Épi la i koumansé enstwi yo an chay bagay. 35Mé lè i fin pwéché i té ja ka vini ta épi koté yo té yé-a té lwen vil. Kon sa sé disip-la vini èk di Jézi, 36"I ja ka vini ta. Voyé sé moun-an alé an sé vil èk vilaj oliwon-an pou yo chaché manjé pou yo manjé."
37Jézi di sé disip-la, "Zòt menm ba yo manjé pou yo manjé."
Mé sé disip-la wéponn épi di, "Pou mizi moun ki la, an moun kay ni pou twavay ywit mwa pou nou sa ni asé lajan pou sa bay tout sé moun sala manjé."
38Jézi di yo kon sa, "Alé gadé konmen pen èk pwéson zòt ni."
Lè yo té sav, yo viwé èk yo di Jézi, "La ni senk pen épi dé pwéson."
39Jézi konmandé yo pou fè sé moun-an asid adan pil asou zèb vè-a. 40Adan sé pil-la té ni senkant moun, èk adan té ni on san. 41Kon sa lè tout moun asid, Jézi fè yo mennen pen-an èk pwéson-an ba li. I tjenbé pen-an épi dé pwéson-an, i lévé zyé'y an syèl épi i pwédyé. Lè i fin pwédyé, i kasé sé pen-an épi i mété'y douvan sé disip-la pou sé disip-la bay sé moun-an. I té sépawé sé pwéson-an osi. 42Tout moun ki té la manjé bouden plen épi yo té satisfè. 43Lè yo fin manjé, sé disip-la anmasé tout lèstan sé pen-an épi pwéson-an ki té wèsté-a. Épi lèstan-an plen douz panyen. 44Èk jou sala limowo nonm ki té manjé sété senk mil.
Jézi Maché Asou Lanmè-a
(Mafyou 14:22-36; Jan 6:15-21)
45La menm Jézi di sé disip-la, "Patan mwen ka fè sé moun-an alé-a, pwan kannòt-la èk désann Bèfsayda avan mwen." 46Apwé i fè yo alé, i mouté an sé mòn-an pou i pwédyé.
47Lè sòlèy kouché, kannòt-la sé disip-la té adan-an té an mitan Lanmè Galili, épi Jézi yonn té asou tè-a. 48Jézi wè sé disip-la ka fòsé patan yo ka najé zaviyon-an, paski van-an té ka vanté kont yo. Avan jou ouvè, patan i té ti nwè toujou, Jézi maché asou lanmè-a pou alé jwenn yo. Épi i té ka alé pou pasé yo, 49mé lè sé disip-la wè Jézi ka maché asou lanmè-a, yo té kwè i té an lèspwi épi yo fè yon kwi 50paski yo tout wè'y épi yo té pè an chay.
La menm Jézi palé ba yo èk di kon sa, "Pwan tjè. Sa sé mwen Jézi ki la. Pa pou ou pè." 51Épi i ay jwenn yo adan kannòt-la, épi van-an tonbé nèt. Sé disip-la té tèlman sipwi 52paski yo p'òkò té konpwann miwak-la Jézi té fè èk sé pen-an. Tèt yo té wèd toujou.
53Lè yo fè tè, yo té plas Jennèsawèt épi yo échwé la. 54Kon yo wivé a tè-a épi yo sòti an kannòt-la, sé moun-an apèsivwè sété Jézi. 55Yo kouwi sòti toupatou an plas-la épi yo chayé sé sa ki té malad asou hanmak yo koté yo tann Jézi té yé. 56Épi toupatou Jézi alé, an sé vilaj-la, an sé vil-la èk an hòtè, sé moun-an mennen sé sa ki té malad-la adan sé laplas-la épi yo di Jézi, "Souplé kité sé jan malad-la touché bout had ou sèlman." Épi tout sa ki touché'y jwenn djéwizon.